《送祖龙学赴陕府酌饮赠别次欧阳永叔韵》
宋代·江休复

西掖门外驻征轩，修书院中倾别酒。
诸公磊落公具来，顾我衰迟亦何有。
祖侯銜使才北归，亟请甘棠复西走。
函关候吏齐引领，翰林主人惜分手。
高谈抵掌华屋头，赋咏题诗乐难朽。
飞觞举白至无算，击楫誓清不殓九。
着鞭壮士空后时，隐几先生仍丧偶。
定国能饮动论石，山公雅望潜增斗。
纷纷醉袂影就判，怊怅高阳一狂叟。

作者简介：（1005—1060）宋开封陈留人，字邻几。登进士第。为蓝山尉，改大理寺丞，迁殿中丞。召试，擢集贤校理，判刑部。与苏舜钦游，坐预进奏院祠神会落职，监蔡州商税。后复故官，累进至刑部郎中。强学博览，为文淳雅，尤善于诗。喜琴、弈，工隶书。有《嘉祐杂志》、《唐宜鉴》、《春秋世论》及文集等。